<classify> MARAIS wastaafu wa Afrika wametoa mapendekezo mbalimbali kupitia mkutano wao wa siku mbili wa Jukwaa la Uongozi la Afrika uliofanyika Ikulu jijini Dar es Salaam ambao ulibeba kaulimbiu isemayo Kukuza Usimamizi Mzuri wa Maliasili kwa Mabadiliko ya Kijamii na Kiuchumi Barani Afrika.Mkutano huo ambao ulifungwa rasmi jana na Rais mstaafu wa Tanzania, Benjamin Mkapa, ulijadili changamoto mbalimbali zinazolikabili Bara la Afrika likiwemo tatizo la uharibifu wa mazingira na mabadiliko ya tabianchi, usimamizi na matumizi bora ya maliasili, Afrika kuacha utegemezi wa misaada na mikopo kutoka nje.Katika hotuba yake ya kufunga mkutano huo, Mkapa aliwataka washiriki wa jukwaa hilo kwenda kuwa mabalozi wazuri wa kupeleka ujumbe na sauti ya Afrika iiguse dunia nzima kuhusu kusudio lake la kusimamia maliasili ilizonazo.Mkapa aliwasisitiza washiriki hao na wananchi wa Afrika kwa ujumla kuwa na hasira chanya ya namna ya kutumia rasilimali zilizopo kwa maendeleo yao na wasiwaachie viongozi peke yao kutekeleza jambo hilo.Nawashukuru washiriki wote pamoja na michango mbalimbali mliyoitoa. Naomba mkawe mabalozi wazuri wa kuupeleka ujumbe huu kupitia taasisi au makampuni yenu, tengenezeni majarida ua andikeni ili sauti ya Afrika iiguse dunia nzima.Kama alivyosema Rais mstaafu Thabo Mbeki jana juzi ni kwamba njia ambayo Afrika tunapaswa kwenda nayo katika kupambana na matatizo haya pia ni kutumia nguvu chanya ya watu wa chini ili wawaamshe walio juu kufanya kazi vizuri, alisema Mkapa.Mwenyekiti Mtendaji wa Kampuni ya Diligent Consulting, Profesa Andrew Temu ambaye alitoa muhtasari wa mapendekezo yaliyofikiwa katika mkutano huo wa Jukwaa la Uongozi la Afrika, alisema mapendekezo hayo yatawasilishwa kwa serikali na taasisi mbalimbali.Profesa Temu alisema ili utekelezaji ufanyike kwa mapana, mapendekezo hayo yatawasilishwa kwa serikali zote barani Afrika, kwenye ofisi za wakuu wa nchi wastaafu walioshiriki mkutano huo, kwenye Umoja wa Afrika AU na Jumuiya ya Maendeleo ya Nchi za Kusini mwa Afrika SADC.Taasisi zingine ambazo zitafikishiwa mapendekezo hayo ni Taasisi ya Umoja wa Mataifa inayohusika na mazingira UNEP, Taasisi za utafiti Afrika hususani zinazohusika na wanyamapori na washiriki wote wa majadiliano hayo.Mapendekezo Kwa mujibu wa Profesa Temu, baadhi ya mapendekezo yaliyopitishwa kwenye mkutano huo ni pamoja na kuwa na nguvu ya pamoja ya nchi za Afrika katika kufanikisha usimamizi na matumizi bora ya maliasili walizonazo, kushughulikia matatizo ya mazingira na tabianchi.Mapendekezo mengine ni viongozi wa Afrika kuwa na utashi wa kisiasa wa kusimamia rasilimali ili ziwanufaishe wananchi, kupeleka uelewa kwa wote ili wajue ukubwa na upana wa matatizo hayo ili kuleta uwajibikaji wa pamoja, kuboresha mitaala ya elimu ili kusisitiza misingi ya utawala bora kwa wanafunzi ili waje kuwa viongozi bora wa kusimamia maliasili za nchi.Profesa Temu aliyataja mapendekezo mengine kuwa ni kuhimiza utafiti wa maliasili ili kuongeza uelewa wa usimamizi wa maliasili hizo, kuwepo kwa kampeni dhidi ya uharibifu wa mazingira na mabadiliko ya tabianchi, kubadilisha mtazamo kuhusu utegemezi wa misaada kutoka nje pamoja na kuwa na sera madhubuti za kushughulikia changamoto hizo.Mapendkezo mengine ni kuhimiza kilimo bora ili kudhibiti ukataji hovyo wa miti, kudhibiti uvuvi haramu, kuwa na sheria madhubuti za kupambana na rushwa, kudhibiti biashara haramu Afrika ili kuzilinda maliasili zake, kudhibiti migogoro ya kisiasa pamoja na serikali kuweka mazingira bora ya wananchi kuwekeza katika rasilimali zao ili kuinua kiwango cha biashara.  <topic>: KITAIFA 